da da da da de en en fi da da en da da da da da da sv sv id fi da da de en da fr en da da nl da nb da da da da da da da da da da da da da da da da da da da da da da da da da da da da da da da da da da da da da da da da da da da da da da da da de da sv da en da sv ja ru pl hy da sv da en da en da da da da da da da da da da da da en da da da en da en da en da da en da da da da it th da da it en da da it en da da it en da da it mr da da
Beretning om det digitale tinglysningsprojekt | Rigsrevisionen
Sådan laver vi større undersøgelser
Beretningen handler om det digitale tinglysningsprojekt. Domstolsstyrelsen, som er en uafhængig institution under Justitsministeriet, har varetaget implementeringen af det digitale tinglysningssystem i tæt samarbejde med Tinglysningsretten, som blev etableret i 2007.
Tinglysning omfatter offentlig registrering, efterprøvelse og offentliggørelse af rettigheder i tingbogen, bilbogen, personbogen og andelsboligbogen. Den digitale tingbog blev efter flere udskydelser idriftsat den 8. september 2009, mens de øvrige bøger endnu ikke er idriftsat. Efter idriftsættelsen af den digitale tingbog oplevede brugerne problemer med tinglysning i tingbogen, hvilket bl.a. resulterede i lange sagsbehandlingstider.
Formålet med undersøgelsen, som er igangsat på baggrund af Statsrevisorernes anmodning, har været at vurdere implementeringen af det digitale tinglysningsprojekt, herunder beslutningsgrundlaget for implementeringen, projektstyringen, den økonomiske styring, systemets funktionalitet og den organisatoriske forberedelse samt idriftsættelsen af systemet.
Den 17. august 2010 behandlede Statsrevisorerne
Statsrevisorerne afgav beretningen til Folketinget med nedenstående bemærkning:
"Statsrevisorerne anmodede om denne undersøgelse af Domstolsstyrelsens digitale tinglysningssystem for at få belyst årsagerne til, at idriftsættelsen af systemet havde været udsat flere gange. Endvidere ønskede Statsrevisorerne at få undersøgt, om beslutningsgrundlaget for implementering af det digitale tinglysningssystem havde været fyldestgørende, om projektstyringen var tilfredsstillende, og om systemet fungerede efter hensigten.
Den digitale tingbog blev sat i drift den 8. september 2009 efter 1½ års forsinkelse. Forsinkelsen skyldtes hovedsageligt, at leverandøren ikke kunne levere til tiden, og at der var behov for yderligere test af systemet. Efter idriftsættelsen opstod der indkøringsproblemer, som bl.a. resulterede i ophobning af sager og lange sagsbehandlingstider, der havde alvorlige konsekvenser for borgere og virksomheder, når de skulle købe, sælge eller belåne fast ejendom.
Statsrevisorerne konstaterer, at Domstolsstyrelsen har gennemført en række forbedringer, så den digitale tingbog i dag i al væsentlighed fungerer efter hensigten. Antallet af ophobede sager og sagsbehandlingstiderne er reduceret, og man har nået målet om, at 70 % af alle anmeldelser behandles automatisk.
Statsrevisorerne kritiserer skarpt, at den organisatoriske forberedelse af tinglysningsprojektet har været utilstrækkelig, og at projektstyringen og økonomistyringen ikke har været tilfredsstillende. Tinglysningsprojektet har været præget af, at Justitsministeriet og Domstolsstyrelsen har undervurderet projektets risici og kompleksitet.
Statsrevisorerne skal i den forbindelse understrege, at der af beretningen fremgår en lang række årsager til tinglysningsprojektets indkøringsproblemer, fx:
utilstrækkelige vurderinger af behovet for personaleresurser og opgavernes omfang
for tidlig gennemførelse af den forudsatte effektiviseringsgevinst (reduktion af 200 årsværk)
urealistiske forventninger til, hvor hurtigt man ved udflytning af en myndighed kan opbygge medarbejdernes kompetencer og produktivitet
mangelfulde brugervejledninger og helt utilstrækkelig hotlinefunktion
fravalg af pilottest og test af systemets brugervenlighed
utilstrækkelig forberedelse af håndteringen af fuldmagter.
Domstolsstyrelsen er en uafhængig institution under Justitsministeriet. Justitsministeriet har generelt ingen instruktionsbeføjelse over for styrelsen, men har overordnet ansvaret for bevillinger til Domstolsstyrelsen og for lovgivningen på området. Justitsministeren forudsættes derfor at afklare, hvilke foranstaltninger der skal iværksættes på baggrund af denne beretning."
Justitsministerens redegørelse af 29. oktober 2010 (PDF)
Domstolsstyrelsens notat af 11. juni 2010 (PDF)
Domstolsstyrelsens udtalelse af 27. oktober 2010 (PDF)
Rigsrevisors notat af 29. november 2010
Rigsrevisionen følger i dette notat op på beretning nr. 14/2009 om det digitale tinglysningsprojekt.
Notatet er baseret på justitsministerens redegørelse og Domstolsstyrelsens udtalelse.
Rigsrevisionen vil fortsat følge Domstolsstyrelsens aflæggelse af projektregnskabet og budgetopfølgningen i henhold til budgettet i aktstykke nr. 38 af 21. november 2006 og overholdelsen af tidsrammen for implementeringen af den resterende del af det digitale tinglysningssystem. Herudover vil Rigsrevisionen fortsat følge Domstolsstyrelsens effektvurdering af det digitale tinglysningssystem.
Statsrevisorernes bemærkning til Endelig betænkning af 15. december 2010
Beretning nr. 14/2009 om det digitale tinglysningsprojekt
Sagen optages i Endelig betænkning 2009 som fortsat sag med følgende statsrevisorbemærkning:
"Det kræver et grundigt forarbejde at indføre et så komplekst system som det digitale tingslysningssystem, der har vital betydning for borgere og virksomheder. Statsrevisorerne konstaterer, at forberedelsen af og indkøringen af det digitale tinglysningsprojekt ikke har været tilfredsstillende.
Statsrevisorerne forventer, at Domstolsstyrelsen fremover udnytter den erhvervede viden og følger god praksis for projektstyring, sikrer god økonomistyring og følger de statslige retningslinier for aflæggelse af projektregnskaber.
Statsrevisorerne vil følge de afsluttende faser af implementeringen af det digitale tinglysningssystem, herunder implementeringen af de resterende dele af systemet og Domstolsstyrelsens effektvurdering af det digitale tinglysningssystem."
Rigsrevisors notat af 12. marts 2013
Notatet handler om den endelige implementering af det digitale tinglysningssystem og om Justitsministeriets og Domstolsstyrelsens aflæggelse af et samlet projektregnskab samt effektvurderinger af det digitale tinglysningssystem.
Rigsrevisionen vil følge udviklingen på følgende område:
AMVAB-målingen, som ansvarsmæssigt hører under Erhvervs- og Vækstministeriet, og som forventes gennemført i løbet af 2013.
Rigsrevisionens notat af 7. april 2014
Rigsrevisionen følger i dette notat op på beretning nr. 14/2009 om det digitale tinglysningsprojekt.
Der er i notatet fulgt op på følgende område:
AMVAB-målingen, som ansvarsmæssigt hører under Erhvervs- og Vækstministeriet, og som forventedes gennemført i løbet af 2013.
Rigsrevisionen finder Justitsministeriets initiativer tilfredsstillende og vurderer, at sagen kan afsluttes.
T: 33 92 84 00
Dette website anvender cookies
Vi bruger cookies til at huske dit cookievalg. Enkelte elementer til fx at vise indhold fra sociale medier kan sætte tredjeparts cookies, ligesom funktionalitet til statistik også kan sætte cookies. Vi bestræber os på at sitet virker uden brug af cookies.
Læs mere om cookies
Hvilke cookies ønsker du at benytte?
Tillad valgteTillad kun teknisk nødvendige cookiesTillad alle cookies
Bliver brugt til at lagre din accept af cookies på sitet, så dit valg er gemt, næste gang du besøger siden.
Aflæser skærmstørrelse, så billeder sendes så komprimeret som muligt
Gemmer, hvilke tilvalg af cookies du har valgt, med en tidskode for valget
Gemmer oplysninger om de handlinger på en side med en indlejret video
Gemmer oplysninger om brugen af indlejrede videoer, fx hvornår der klikkes på "Pause" og "Afspil"
Gemmer oplysninger om, hvordan du bruger Vimeo-afspillere
Gemmer og husker oplysninger om de indstillinger, du sætter på en indlejret videoafspiller
Gemmer oplysninger om, hvordan du bruger Vimeo-afspillere